Document ID: 32012D0115

DEĊIŻJONI TA’ IMPLIMENTAZZJONI TAL-KUMMISSJONI
tal-10 ta’ Frar 2012
li tistabbilixxi regoli dwar il-pjanijiet nazzjonali tranżizzjonali msemmija fid-Direttiva 2010/75/UE tal-Parlament Ewropew u tal-Kunsill dwar l-emissjonijiet industrijali
(notifikata bid-dokument numru C(2012) 612)
(Test b’relevanza għaż-ŻEE)
(2012/115/UE)
Il-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2010/75/UE tal-Parlament Ewropew u tal-Kunsill tal-24 ta’ Novembru 2010 dwar l-emissjonijiet industrijali (il-prevenzjoni u l-kontroll integrati tat-tniġġis) (1), u b’mod partikolari l-Artikolu 41(b) tagħha,
Billi:
(1)
L-Artikolu 32 tad-Direttiva 2010/75/UE jipprovdi li, matul il-perjodu mill-1 ta’ Jannar 2016 sat-30 ta’ Ġunju 2020, l-Istati Membri jistgħu jfasslu u jimplimentaw pjan nazzjonali tranżizzjonali li jkopri impjanti ta’ kombustjoni partikolari, li għalihom, il-pjan għandu jkopri emissjonijiet ta’ waħda jew aktar minn dawn is-sustanzi niġġiesa: ossidi tan-nitroġenu, diossidu tal-kubrit u trab. Għat-turbini tal-gass, l-emissjonijiet tal-ossidu tan-nitroġenu biss għandhom ikunu koperti mill-pjan.
(2)
L-impjanti ta’ kombustjoni koperti mill-pjan nazzjonali tranżizzjonali jistgħu jiġu eżentati mill-konformità mal-valuri għal-limitu ta’ emissjonijiet imsemmija fl-Artikolu 30(2) tad-Direttiva 2010/75/UE għas-sustanzi niġġiesa li huma suġġetti għall-pjan jew, fejn applikabbli, mar-rati ta’ desulfurizzazzjoni msemmija fl-Artikolu 31 tad-Direttiva 2010/75/UE.
(3)
Sabiex tiġi żgurata implimentazzjoni b’mod uniformi tal-Artikolu 32 tad-Direttiva 2010/75/UE, għandhom jiġu adottati regoli ta’ implimentazzjoni.
(4)
Il-miżuri provduti f’din id-Deċiżjoni huma skont l-opinjoni tal-Kumitat stabbilit bl-Artikolu 75(1) tad-Direttiva 2010/75/UE,
ADOTTAT DIN ID-DEĊIŻJONI:
Artikolu 1
L-impjanti ta’ kombustjoni li għandhom jiġu inklużi fil-pjanijiet nazzjonali tranżizzjonali
Skont id-dispożizzjonijiet dettaljati stabbiliti fit-Taqsima 1 tal-Anness għal din id-Deċiżjoni, il-pjanijiet nazzjonali tranżizzjonali għandhom jinkludu biss impjanti sħaħ ta’ kombustjoni li huma koperti mill-Kapitolu III tad-Direttiva 2010/75/UE, fejn jitqiesu d-dispożizzjonijiet tal-Artikolu 32(1) u r-regoli ta’ aggregazzjoni previsti fl-Artikolu 29 tad-Direttiva 2010/75/UE.
Artikolu 2
Il-kontenut tal-pjanijiet nazzjonali tranżizzjonali
1. Kull pjan nazzjonali tranżizzjonali għandu jinkludi din l-informazzjoni li ġejja, skont it-Taqsima 2 tal-Anness għal din id-Deċiżjoni:
(a)
lista tal-impjanti ta’ kombustjoni kollha li huma koperti mill-pjan, inkluż l-informazzjoni rilevanti kollha dwar il-karatteristiċi operazzjonali tagħhom;
(b)
l-ammont ikkalkulat ta’ emissjonijiet minn kull impjant ta’ kombustjoni individwali għal-limiti massimi ta’ emissjoni għas-snin 2016 u 2019;
(c)
tabella li turi l-limiti massimi ta’ emissjoni għal kull waħda mis-sustanzi niġġiesa li huma koperti mill-pjan għas-snin 2016, 2017, 2018, 2019 u għall-ewwel semestru tas-sena 2020;
(d)
id-dettalji tal-kalkolu ta’ dawk il-limiti massimi ta’ emissjoni.
Barra minn hekk, il-pjan nazzjonali tranżizzjonali għandu jinkludi din l-informazzjoni:
(a)
deskrizzjoni ta’ kif l-implimentazzjoni tal-pjan tkun se tiġi mmonitorjata u rrappurtata lill-Kummissjoni;
(b)
lista tal-miżuri li għandhom jiġu applikati biex jiġi żgurat li l-impjanti kollha ta’ kombustjoni li huma inklużi fil-pjan ikunu konformi, sa mhux aktar tard mill-1 ta’ Lulju 2020, mal-valuri ta’ limiti massimi ta’ emissjoni applikabbli stabbiliti fl-Anness V għad-Direttiva 2010/75/UE.
2. Għall-finijiet tal-punt (a) tal-ewwel subparagrafu tal-paragrafu 1, l-Istati Membri għandhom jużaw il-mudell ipprovdut fit-Tabella A.1 fl-Appendiċi A tal-Anness għal din id-Deċiżjoni.
Għall-finijiet tal-punt (c) tal-ewwel subparagrafu tal-paragrafu 1, l-Istati Membri għandhom jużaw il-mudell ipprovdut fit-Tabella B.3 fl-Appendiċi B tal-Anness għal din id-Deċiżjoni.
Artikolu 3
L-iffissar tal-limiti massimi ta’ emissjoni fil-pjanijiet nazzjonali tranżizzjonali
1. Għall-finijiet tal-Artikolu 32(3) tad-Direttiva 2010/75/UE, il-limiti massimi ta’ emissjoni għandhom jiġu kkalkulati bil-metodi stabbiliti fit-Taqsima 3 tal-Anness għal din id-Deċiżjoni.
2. L-Istati Membri għandhom jużaw il-mudell ipprovdut fit-Tabella B.1 fl-Appendiċi B tal-Anness għal din id-Deċiżjoni biex jippreżentaw il-valuri ta’ limiti massimi ta’ emissjoni u r-rati minimi ta’ desulfurizzazzjoni rilevanti, l-ammont ikkalkulat ta’ emissjonijiet minn kull impjant ta’ kombustjoni għal-limiti massimi ta’ emissjoni għas-sena 2016 u t-total tal-limiti massimi ta’ emissjoni għas-sena 2016.
Fil-każijiet li ġejjin, l-Istati Membri għandhom jipprovdu, fil-kolonna tal-mudell intitolata “kummenti”, informazzjoni addizzjonali dwar il-valuri ta’ limiti massimi ta’ emissjoni li ntużaw għall-kalkolu:
(a)
fejn ikunu ntużaw il-valuri ta’ limiti massimi ta’ emissjoni msemmija fin-Noti għat-Tabelli C.1 u C.2 fl-Appendiċi C tal-Anness għal din id-Deċiżjoni;
(b)
fejn l-impjanti jużaw diversi tipi ta’ karburanti jew ikunu komposti minn taħlita ta’ diversi tipi ta’ impjanti.
3. L-Istati Membri għandhom jużaw il-mudell ipprovdut fit-Tabella B.2 fl-Appendiċi B tal-Anness għal din id-Deċiżjoni biex jippreżentaw il-valuri ta’ limiti massimi ta’ emissjoni u r-rati minimi ta’ desulfurizzazzjoni rilevanti, l-ammont ikkalkulat ta’ emissjonijiet minn kull impjant ta’ kombustjoni għal-limiti massimi ta’ emissjoni għas-sena 2019 u t-total tal-limiti massimi ta’ emissjoni għas-sena 2019.
Fil-każijiet li ġejjin, l-Istati Membri għandhom jipprovdu, fil-kolonna tal-mudell intitolata “kummenti”, informazzjoni addizzjonali dwar il-valuri ta’ limiti massimi ta’ emissjoni li ntużaw għall-kalkolu:
(a)
fejn ikunu ntużaw il-valuri ta’ limiti massimi ta’ emissjoni msemmija fin-Noti għat-Tabelli D.1 u D.2 fl-Appendiċi D tal-Anness għal din id-Deċiżjoni;
(b)
fejn l-impjanti jużaw diversi tipi ta’ karburanti jew ikunu komposti minn taħlita ta’ diversi tipi ta’ impjanti.
Artikolu 4
L-implimentazzjoni tal-pjan nazzjonali tranżizzjonali
Skont it-tieni u t-tielet subparagrafi tal-Artikolu 32(5) tad-Direttiva 2010/75/UE, Stat Membru jista’ jimplimenta l-pjan nazzjonali tranżizzjonali tiegħu fil-każ biss li dan ikun ġie aċċettat mill-Kummissjoni.
Artikolu 5
Tibdil sussegwenti għall-pjan nazzjonali tranżazzjonali
1. L-Istati Membri għandhom jistabbilixxu mekkaniżmu li permezz tiegħu jkun jista’ jiġi identifikat kwalunwe tibdil rilevanti fl-impjanti tal-kombustjoni li huma koperti mill-pjan nazzjonali tranżizzjonali, u li jista’ jaffettwa l-limiti massimi ta’ emissjoni applikabbli.
2. Għall-finijiet tal-Artikolu 32(6) tad-Direttiva 2010/75/UE, l-Istati Membri għandhom jinfurmaw lill-Kummissjoni bi kwalunkwe tibdil sussegwenti fil-pjan li jaffettwa l-limiti massimi ta’ emissjoni applikabbli, skont it-Taqsima 4 tal-Anness għal din id-Deċiżjoni.
Artikolu 6
Monitoraġġ tal-konformità, azzjoni ta’ rimedju u rappurtar lill-Kummissjoni
1. Għall-finijiet tal-artikolu 32(4) tad-Direttiva 2010/75/UE, l-awtoritajiet kompetenti għandhom jimmonitorjaw l-emissjonijiet ta’ ossidi tan-nitroġenu, diossidu tal-kubrit u trab minn kull impjant ta’ kombustjoni li jkun kopert mill-pjan nazzjonali tranżizzjonali, billi jivverifika d-dejta tal-monitoraġġ jew tal-kalkolu tal-operaturi tal-impjanti ta’ kombustjoni.
2. L-Istati Membri għandhom jiżguraw li l-emissjonijiet ta’ ossidi tan-nitroġenu, diossidu tal-kubrit u trab mill-impjanti ta’ kombustjoni li jkunu koperti mill-pjan nazzjonali tranżizzjonali jkunu limitati għal ammont li jippermetti ż-żamma ta’ konformità mal-limiti massimi ta’ emissjoni. Fejn ikun hemm riskju ta’ nuqqas ta’ konformità mal-limiti massimi ta’ emissjoni, l-Istati Membri għandhom jieħdu l-miżuri neċessarji biex jipprevjenu l-emissjonijiet milli jeċċedu dawk il-limiti massimi.
3. L-Istati Membri li jimplimentaw pjan nazzjonali tranżizzjonali għandhom jirrappurtaw lill-Kummissjoni kull sena, fi żmien 12-il xahar, id-dejta elenkata fl-Artikolu 72(3) tad-Direttiva 2010/75/UE għal kull wieħed mill-impjanti ta’ kombustjoni kollha li huma inklużi fil-pjan.
Artikolu 7
Din id-Deċiżjoni hija indirizzata lill-Istati Membri.
Magħmul fi Brussell, l-10 ta’ Frar 2012.

Labels: 7
1
20